Tidslinje: Sager om skoletrusler i Danmark i 2018

Nykøbing Falster, januar 2018

To 19-årige elever på Nykøbing Katedralskole kontakter flere andre elever på skolen og siger, de ikke skal komme i skole, fordi der vil ske et skoleangreb på et bestemt tidspunkt. Begge elever bliver anholdt og deres hjem bliver ransaget. Begge bliver sigtet for trusler på livet. Retssagen finder sted i februar 2019.

Ishøj, april 2018

En elev på Sydkystens Gymnasium i Ishøj bliver anholdt for at fremsætte trusler mod gymnasiet efter en bortvisning. Politiet iværksætter en aktion på gymnasiet, hvor de rykker ind med et større antal kampklædte betjente med maskinpistoler. Eleven er sigtet for trusler på livet. Sagen har endnu ikke været for retten.

Odense, april 2018

En 20-årig elev på Odense Katedralskole lægger et billede af sig selv på Instagram med et attrapvåben og teksten “Don’t come to school tomorrow.” Eleven bliver anholdt og varetægtsfængslet og senere idømt en behandlingsdom. I retten sagde tiltalte, at det var for sjov.

Helsingør, april 2018

Elever på HF & VUC Nordsjælland bliver bedt om at låse sig inde i klasselokalerne, hvor de venter i tre timer, mens bevæbnet og kampklædt politi gennemsøger skolen. Det sker efter en melding om, at der skal være set en bevæbnet kvinde på skolen. Tre personer blev efterfølgende afhørt og løsladt igen.

Ballerup, april 2018

Politiet rykker ud med et større antal betjente og lukker DTU Ballerup Campus for en dag, efter skolen har modtaget en bombetrussel samme morgen.

Aalborg, juni 2018

En 14-årig elev på Byplanvejens Skole i Aalborg lægger et billede af et skydevåben op på det sociale medie Snapchat og advarer andre mod at komme i skole. Politiet tager til skolen og snakker senere med eleven, som dog er under den kriminelle lavalder.

Kerteminde, juni 2018

En 15-årig elev på Nymarkskolen i Kerteminde skriver på Youtube, at han overvejer et skoleskyderi, og at han er i besiddelse af våben. Angiveligt er truslen dog ikke rettet mod hans egen skole, men en skole i Californien. Derfor er det amerikanske myndigheder, der opdager truslen og kontakter dansk politi, som efterfølgende anholder eleven og ransager hans hjem uden at finde våben. Eleven har fået en dom på 30 dages betinget fængsel.

Slagelse, september 2018

En 17-årig elev på Slagelse Gymnasium skriver på sin Instagram, at hun vil blive “den næste school shooter, LMAO” (Laughing My Ass Off, red.). Politiet møder op på Slagelse Gymnasium med maskinpistoler og anholder eleven, som bliver tiltalt for trusler på livet. Hun bliver senere frifundet ved retten, fordi hun ikke havde forsæt til at fremsætte en trussel.

Åbenrå, september 2018

En 20-årig elev på EUC Syd truer med at skyde navngivne lærere efter et skænderi om fravær. Politiet møder op og anholder eleven, som ikke har våben på sig. Eleven bliver sigtet for trusler på livet.

Næstved, oktober 2018

En 15-årig elev på Ellebækskolen skriver flere ting på Facebook, som bliver tolket som en trussel om et skoleskyderi. Politiet anholder eleven og sigter ham for trusler på livet.

Ribe, oktober 2018

En 15-årig elev på en skole nær Ribe skriver på en lukket Facebook-gruppe, at hun vil skyde alle på sin skole. Eleven bliver anholdt og sigtet for trusler på livet. Politiet ransager hendes hjem uden at finde våben.

Greve, december 2018

En 14-årig dreng fra Greve skriver på et socialt medie og efterlyser forslag til skoler, der kan udsættes for et skoleskyderi. Politiet får identificeret drengen og kontakter ham og hans familie. Den 14-årige bliver ikke sigtet, da han er under den kriminelle lavalder.